Rasmus Roiha

**Rasmus Roiha** (s. 1976) on suomalainen ohjelmistoalan yrittäjä ja järjestöjohtaja. Hän toimii ohjelmistoalan toimialajärjestön Software Finland ry:n toimitusjohtajana sekä on yksi teknologia-, tekoäly- ja kyberturvayhtiö Oivan Group perustajista ja hallituksen puheenjohtaja. 

Roiha on toiminut Software Finland ry:n toimitusjohtajana yli kymmenen vuoden ajan. Tehtävässään hän on osallistunut ohjelmistoalan edunvalvontaan ja alan kehittämiseen liittyvään keskusteluun. Hän on tuonut esiin osaavan työvoiman saatavuuteen sekä sukupuolten tasa-arvoon teknologia-alalla liittyviä kysymyksiä. Roiha on ollut esillä alan vaikuttajaluetteloissa ja hänet nimettiin vuonna 2016 Tivi-lehden Vuoden IT-vaikuttajaksi.

## Elämä ja ura
Rasmus Roiha on yrittäjätaustaisesta perheestä ja aloitti uransa IT-alalla 1990-luvun lopulla. Hän perusti ensimmäisen ohjelmistoyrityksensä, Small Planet Oy:n, 22-vuotiaana kahden ystävänsä kanssa. 2000-luvun alkupuolella Roiha oli mukana kehittämässä ja kasvattamassa mobiilipalveluyhtiö Small Planet Oy:tä, 2006 mobiililaskutusta tarjoavaa Laika Mobile Connectivity:ä ja myöhemmin vuonna 2009 ohjelmistokehitystalona aloittanutta IWA Labs Oy:tä, jonka kanssa kyberturvayhtiö NXme fuusioitui vuonna 2020 muodostaen Oivan Oy:n. Roiha toimii edelleen Oivan Oy:n hallituksen puheenjohtajana.

Oivan työllistää yli 200 asiantuntijaa Suomessa, Lähi-idässä ja Aasiassa. Yhtiö on keskittynyt digitaalisten palveluiden, kyberturvallisuuden ja pilviteknologioiden kehittämiseen pääosin Lähi-Idässä olevalle asiakaskunnalle. Roiha on tuonut esiin, että kansainvälinen kasvu vaatii suomalaisilta ohjelmistoyrityksiltä rohkeutta sekä jatkuvaa asiakastarpeiden ymmärrystä. Hänen kokemuksensa kansainvälisestä liiketoiminnasta on liitetty hänen näkemyksiinsä Software Finland ry:n johtajana.

## Rooli ohjelmistoalan edistäjänä - Software Finland
Rasmus Roiha on toiminut suomalaisen ohjelmistoalan toimialajärjestön toimitusjohtajana vuodesta 2012 lähtien. Järjestön nimi oli aiemmin Ohjelmistoyrittäjät ry ja myöhemmin Ohjelmisto- ja e-business ry, kunnes se brändättiin uudelleen nimellä Software Finland vuonna 2023 organisaation oman ilmoituksen mukaan kansainvälisyyden korostamiseksi. Roihan johdolla järjestöstä kehittynyt alan edunvalvonta- ja verkostoitumisorganisaatio, jolla on yli 600 jäsenyritystä ja reilu 2000 ohjelmistoalan johtajaa verkostossaan. Roiha on myös ollut mukana yhdistämässä Varsinais-Suomen IT-yrittäjät ry:n sekä Verkkoteollisuus ry:n toimialayhdistykseen.

Hänen toimikaudellaan yhdistys on käynnistänyt useita hankkeita, kuten opetussuunnitelmiin liittyviä uudistuksia, julkisiin IT-hankintoihin liittyviä kehitysehdotuksia, SaaS Finland -verkoston, junnurekry- ja #JunioritTöihin-aloitteet, senioriosaajiin kohdistuvia verotusta koskevia ehdotuksia, TES-vapaa toimiala -linjauksen sekä teknologia-alan johtajanaisten Johtoryhmän. 

Roihan johdolla käynnistettiin vuonna 2018 Mimmit koodaa -ohjelma, jonka tavoitteena on edistää tasa-arvoa ja lisätä naisten hakeutumista ohjelmistoalalle. Ohjelman operatiivisesta toiminnasta on vastannut Milja Köpsi. Roiha on todennut julkisuudessa, että digitalisaation kehitykseen on mahdollista osallistua ja vaikuttaa myös tulevaisuudessa. Mimmit koodaa -ohjelma on saanut kansainvälisiä tunnustuksia tasa-arvotyöstä IT-sektorilla. Vuonna 2022 Roiha valittiin Women in Tech Europe Awards -kilpailussa Best Ally -kategorian finalistiksi tunnustuksena työstään naisten aseman edistämiseksi teknologiasektorilla. 

Roiha on tuonut esiin ohjelmistoalan merkityksen Suomen kansantaloudelle ja tehnyt yhteistyötä muun muassa Elinkeinoelämän keskusliiton, Teknologiateollisuuden, Business Finlandin, Työ- ja elinkeinoministeriön, Valtiovarainministeriön, Opetus- ja kulttuuriministeriön kanssa.

## Näkemykset ohjelmistoalasta ja digitalisaatiosta
Roiha on esittäny julkisuudessa näkemyksiä suomalaisen ohjelmistoalan tulevaisuudesta. Hänen mukaansa ohjelmistot, data ja digitaalinen osaaminen ovat keskeisiä kansallisen kilpailukyvyn ja yritysten kasvun tekijöitä. Roiha on todennut, että lähes kaikista toimialoista on tulossa ohjelmistointensiivisiä, ja digitalisaation hyödyntäminen on yrityksille tärkeää kansainvälisessä kilpailussa.

Hän on korostanut osaajapulan merkitystä alan kasvun haasteena ja esittänyt, että insinöörien ja ohjelmistoalan koulutuspaikkoja tulisi lisätä merkittävästi. Roiha on myös nostanut esiin tarpeen kasvattaa SaaS-yritysten kasvupotentiaalia ja kansainvälistymistä. Vuonna 2023 julkaistussa toimialakatsauksessa hän totesi, että Suomi tarvitsee uudenlaisia kasvumalleja, joiden avulla ohjelmistoyritykset voivat nousta pk-tasolta laajentua kansainvälisille markkinoille.

Roihan mukaan myös tekoälyn hyödyntäminen on ohjelmistoalan seuraava keskeinen kehityssuunta. Hän on esittänyt investointeja tekoälyosaamiseen ja käytännön liiketoimintaratkaisuihin Suomen kilpailukyvyn vahvistamiseksi. Lisäksi hän on puhunut digitalisaatiota tukevan veropolitiikan, joustavien julkisten hankintamallien ja koulutusjärjestelmän nopean uudistamisen puolesta.

## Julkinen toiminta ja mediaesiintymiset
Roiha on ollut useasti mukana esimerkiksi Ylen, Kauppalehden, Tekniikka & Talouden, Tivin ja MTV:n haastatteluissa. Hän on kirjoittanut kolumneja muun muassa ohjelmistoalan osaajapulasta, SaaS-liiketoiminnan kasvusta ja julkisten IT-hankintojen kehittämistarpeista.

Roiha on ollut aktiivinen puhuja myös tapahtumissa, ja hänen puheenvuorojaan on kuultu mm. Suomi-Areenalla, Teknologiateollisuuden, EK:n ja Business Finlandin tilaisuuksissa, Yliopistojen ja Ammattikorkeakoulujen tilaisuuksissa, sekä laajasti ohjelmistoalan eri tapahtumissa ja tilaisuuksissa, mukaan lukien yksittäisten yritysten tilaisuudet. Hän on painottanut teknologia-alan monimuotoisuutta ja nostanut esiin esimerkkejä siitä, miten erilaisista taustoista tulevat ihmiset voivat menestyä ohjelmistoalalla. Roiha on myös ollut mukana arvioimassa valtion digipoliittisia linjauksia ja osallistunut keskusteluun esimerkiksi verotuksen, koulutuksen, rahoituksen, työlainsäädännön sekä hankintalain vaikutuksista digitaalisen liiketoiminnan kasvuun.

## Koulutus ja akatemia
Roiha on käynyt koulunsa kolmella eri kielellä: peruskoulun englannin kielellä (The English School), lukion suomeksi (Munkkiniemen Yhteiskoulu 1995) ja yliopiston ruotsiksi (Svenska handelshögskolan - Hanken). Roiha valmistui Hankenilta vuonna 2008 ja suoritti Executive MBA -tutkinnon 2011. Roiha on toiminut Hanken Ambassador-lähettiläänä vuodesta 2015  sekä Hanken School of Economicsin ulkoisen sidosryhmäneuvoston jäsenenä (Hanken’s External Stakeholder Advisory Board) vuodesta 2022. 

LUT-yliopisto on ilmoittanut vihkivänsä Roihan tekniikan kunniatohtoriksi vuonna 2026. Yliopisto ilmoitti, että vihkii kansainvälisiä ja kansallisia vaikuttajia uusiksi kunniatohtoreiksi toukokuussa 2026, ja Rasmus Roiha kuuluu promotoitaviin kunniatohtoreihin. Yliopiston mukaan nimitys perustuu hänen toimintaansa ohjelmistoalan kehittämisessä.

## Lähteet